paragraph_text: Godine 1987. Derg je raspušten, a na čelo Etiopije došla je "Etiopska radnička stranka" (Ye Ityopia Serategnoch Parti), iako su mnogi članovi Derga ostali na važnim položajima. Od 1987. do 1991. godine Mengistu vlada kao predsjednik Etiopije, ali kao okrutni diktator. Dolaskom devedesetih, Sovjetski Savez se raspada, a pobunjenici iz Eritreje i etiopske pokrajine Tigray dižu ustanak i idu svrgnuti Mengistua. Jedan od vođa pobune je Meles Zenawi, današnji etiopski premijer. Zauzimanjem Adis Abebe, Mengistu bježi u Zimbabve, gdje i danas živi.